બેલા એકદમ ચમકી ગઈ. શું આ વિનુ જ બોલે છે કે બાપુ માને સંભળાવે છે ? બાપુની ઑફિસનું નામ-ઠેકાણું, તે સિવાય માને કશી જ ખબર નહોતી. બહુ-બહુ તો ટેલિફોન નંબર. તો પછી મા અને પોતાનામાં શો ફરક ? આવું કાંઈક ને કાંઈક બનતું ચાલ્યું. વિનુ કહેતો, ‘હમણાં હમણાં તું બહુ મૂડી થઈ ગઈ છે. ચાર દિવસ પિયર જઈ આવ.’ આથી બેલાને ઓછું આવતું. એ તો પેલા સપનાનું સખ્ય ઝંખતી હતી. થોડા દિવસ એણે કહ્યું : ‘હવે હું સર્વિસ કરીશ. છોકરાં છોકરાંવમાં, તમે તમારામાં, હું એકલી ભૂતની જેમ ઘરમાં.’